## Odluka o provedbi mjera za ublažavanje porasta cijena električne energije građanima i kućanstvima

### NN 75/2008 (1.7.2008.), Odluka o provedbi mjera za ublažavanje porasta cijena električne energije građanima i kućanstvima

# VLADA REPUBLIKE HRVATSKE

**2491**

Na temelju članka 30. stavka 2. Zakona o Vladi Republike Hrvatske (»Narodne
novine«, broj 101/1998, 15/2000, 117/2001, 199/2003 i 30/2004), Vlada Republike
Hrvatske je na sjednici održanoj 30. lipnja 2008. godine donijela

## ODLUKU

### O PROVEDBI MJERA ZA UBLAŽAVANJE PORASTA CIJENA ELEKTRIČNE ENERGIJE GRAĐANIMA I KUĆANSTVIMA

I.

Za kategoriju kupaca kućanstvo niski napon na koje se primjenjuju tarifni
sustavi: Tarifni sustav za proizvodnju električne energije, s izuzetkom za
povlaštene kupce, bez visine tarifnih stavki, (»Narodne novine«, broj 143/2006),
Tarifni sustav za prijenos električne energije, bez visine tarifnih stavki,
(»Narodne novine«, broj 143/2006), Tarifni sustav za distribuciju električne
energije, bez visine tarifnih stavki (»Narodne novine«, broj 143/2006) i Tarifni
sustav za opskrbu električnom energijom, s izuzetkom povlaštenih kupaca, bez
visine tarifnih stavki (»Narodne novine«, broj 143/2006), tarifni modeli plavi,
bijeli i crni, primjenjuje se po potrošnji kako slijedi:
1. Ako je potrošnja u obračunskom razdoblju ekvivalentna godišnjoj potrošnji od
0 do 2.000 kWh godišnje – kompenzirat će se iz državnog proračuna Republike
Hrvatske ukupni iznos povećanja cijene električne energije u odnosu na prije
važeći iznos;
2. Ako je potrošnja u obračunskom razdoblju ekvivalentna godišnjoj potrošnji od
2001 do 2.500 kWh godišnje – kupac će platiti povećanje iznosa od 5% u odnosu na
prije važeći iznos, a preostali dio će se kompenzirati iz državnog proračuna
Republike Hrvatske;
3. Ako je potrošnja u obračunskom razdoblju ekvivalentna godišnjoj potrošnji od
2501 do 3.000 kWh godišnje – kupac će platiti povećanje iznosa od 10% u odnosu
na prije važeći iznos, a preostali dio će se kompenzirati iz državnog proračuna
Republike Hrvatske.

II.

Na računima kategorije kupaca kućanstvo niski napon obvezno je ispisati stavku
potpore građanima i kućanstvima za ublažavanje porasta cijena električne
energije iz točke I. ove Odluke u nazivu »Potpora građanima i kućanstvima«.

III.

Uz stavku potpore iz točke II. ove Odluke, obvezno je ispisati iznos
ekvivalentne godišnje potrošnje za obračunsko razdoblje u kilovatsatima (kWh) na
koje se odnosi račun, te novčani iznos potpore iz točke I. ove Odluke.
Ekvivalentna godišnja potrošnja računa se na način da se potrošnja obračunskog
razdoblja podjeli s brojem dana tog obračunskog razdoblja i pomnoži s 365,
zaokruženo na cijeli broj. Ako je brojka iza decimalnog zareza 5 ili veća
zaokružuje se na prvi veći cijeli broj. Za svako obračunsko razdoblje utvrđuje
se ekvivalentna godišnja potrošnja, a samim time i pravo na potporu građanima i
kućanstvima za to obračunsko razdoblje.

IV.

Za potrebe izdavanja uplatnica i obavijesti, ekvivalentna godiš­nja potrošnja
određuje se iz podataka o potrošnji odgovarajućeg prethodnog obračunskog
razdoblja svedeno na godišnju potrošnju, sukladno točki III. ove Odluke. Ukoliko
za kupca nema podataka iz prethodnog obračunskog razdoblja, ekvivalentna
godišnja potrošnja se utvrđuje sporazumno između kupca i opskrbljivača.

V.

Za kupce koji imaju ekvivalentnu godišnju potrošnju veću ili jednaku od 2001 kWh
izdat će se nove uplatnice do redovnog obračuna. Svim kupcima poslat će se
Obavijest o razredu potrošnje. Obavijest će sadržavati podatke o kupcu i podatak
o ekvivalentnoj godišnjoj potrošnji. Ako kupac nije zadovoljan s dodijeljenim
razredom potrošnje prema Obavijesti, ima pravo dostaviti novo očitanje temeljem
kojeg će mu se utvrditi novi razred potrošnje. Obavijest kupcu i nove uplatnice
potrebno je poslati tijekom srpnja 2008. Na obračunu za obračunsko razdoblje
utvrdit će se ekvivalentna godišnja potrošnja i razred potrošnje, koji će se
primijeniti na cijelo obračunsko razdoblje bez obzira na prethodno utvrđene
akontacijske razrede potrošnje, te je tako utvrđeni razred potrošnje konačan za
to obračunsko razdoblje.

VI.

Temeljem podataka o ukupno ostvarenom iznosu potpora građanima i kućanstvima za
prethodni mjesec, Hrvatska elektroprivreda d.d., će jednom mjesečno Ministarstvu
financija izdavati račun s rokom dospijeća od 10 dana.

VII.

Pravo na subvenciju iz državnog proračuna iz točke I. ove Odluke ne odnosi se na
kuće za odmor. Kućom za odmor smatra se svaka zgrada, ili dio zgrade, ili stan,
koji se koriste povremeno ili sezonski.

VIII.

Ministarstvo financija, Porezna uprava će, u suradnji s jedinicama lokane
samouprave, do kraja srpnja 2008. godine dostaviti podatke o kućama za odmor iz
točke VII. ove Odluke društvu HEP-Operator distribucijskog sustava d.o.o.

IX.

Ova Odluka primjenjivat će se za obračun potrošene električne energije u
razdoblju 1. srpnja 2008. do 30. lipnja 2009. godine.

X.

Ova Odluka stupa na snagu 1. srpnja 2008. godine, a objavit će se u »Narodnim
novinama«.

Klasa: 308-03/08-01/01
Urbroj: 5030105-08-9
Zagreb, 30. lipnja 2008.

Predsjednik
**dr. sc. Ivo Sanader**, v. r.

Odluka, NN 75/2008-2491